Padskoonmaker vrygelaat ná ‘misverstand’ op misdaadtoneelDie transitorooftog het Woensdag op die R40 naby Hazyview plaasgevind. (Foto: Verskaf) ŉ Skoonmaker wat verantwoordelik is om rommel en puin ná ŉ ongeluk van paaie te verwyder is Woensdag weens ŉ misverstand ná ŉ rooftog in hegtenis geneem. Hoewel daar aanvanklik aangevoer is dat die betrokke skoonmaker ŉ werknemer van die Suid-Afrikaanse Nasionale Padagentskap (Sanral) is, het die agentskap nou gesê die man werk vir ŉ kontrakteur van Sanral. Brig. Selvy Mohlala, polisiewoordvoerder, sê die polisie is Woensdag om 10:00 na die R40 naby Hazyview in Mpumalanga ontbied ná ŉ transitorooftog en skietery op die pad. “ŉ Groep van sowat 15 gewapende mans het glo op ŉ transitovoertuig toegeslaan wat in die rigting van Hazyview gery het. Die verdagtes het een van hul voertuie, ŉ Mercedes-Benz, gebruik om teen die transitovoertuig te bots,” sê hy. “Ná die ongeluk het ŉ skietery tussen die verdagtes en die veiligheidswagte uitgebreek. Een van die veiligheidswagte is doodgeskiet, terwyl die ander een matige beserings opgedoen het.” Die verdagtes het die twee veiligheidswagte se vuurwapens gebuit en plofstof gebruik om toegang tot die geldwa te verkry. Hulle het van die geld in die voertuig gebuit en in ŉ Jeep Cherokee, Kia SUV en ŉ Ford Ranger-dubbelkajuitbakkie op die vlug geslaan. Die transitovoertuig en die verwoeste Mercedes-Benz is uitgebrand. Volgens Mohlala het die verdagtes in die rigting van Masoyi gevlug en polisiebeamptes het hulle agternagesit. Dit het tot ŉ tweede skietgeveg gelei, waarna die verdagtes die polisie ontduik het. Terwyl die polisiebeamptes die oorspronklike ongelukstoneel gefynkam het, het hulle op een van die veiligheidswagte se vuurwapens en geld in die bosse afgekom. R40 Hazyview – White River – #CITRobbery pic.twitter.com/iDdmcsOZyC — Yusuf Abramjee (@Abramjee) January 25, 2023 Kort hierna het ŉ misverstand glo ontstaan en ŉ kontrakwerker wat intussen gestuur is om die pad te begin skoonmaak, is in hegtenis geneem. Vusi Mona, woordvoerder van Sanral, sê een van Sanral se subkontrakteurs verantwoordelik vir instandhoudingswerk op paaie, VEA Construction, het die span na die toneel gestuur om die puin op te ruim sodat die pad weer oopgestel kan word. “Toe die span op die toneel gekom het, het hulle polisiebeamptes genader, maar hulle is aangesê om te wag totdat die forensiese span en brandweer hulle werk afgehandel het. Hulle is later toegelaat om die toneel te betree en die pad skoon te maak,” sê hy. “Die misverstand en daaropvolgende inhegtenisneming het gebeur toe ŉ tweede span polisiebeamptes een van die skoonmakers aangetref het terwyl dié besig was om die toneel skoon te maak.” Volgens Mohlala het die betrokke beamptes die skoonmaker met ŉ onbekende bedrag geld, wat vermoedelik uit die beskadigde transitorooftog gekom het, betrap. “Die 32-jarige is onmiddellik op aanklag van diefstal in hegtenis geneem,” sê hy. Sanral sê die verwarring is veroorsaak nadat die werker hom as ŉ werker van Sanral voorgestel het, en nie as ŉ werker van een van die kontrakteurs nie. “Geen Sanral-werknemers is direk verantwoordelik vir die skoonmaak van nasionale paaie nie,” sê Mona. “Ingevolge Sanral se sakemodel word al die skoonmaak van paaie deur kontrakteurs hanteer deur roetinepadinstandhoudingskontrakte.” Sanral het intussen bevestig dat die misverstand opgeklaar is en dat die man Donderdag vrygelaat is. Die polisie se ondersoek na die transitorooftog duur voort.